Lumină din Lumina ce întunericul a biruit
Da, ele sunt omilii și meditații ținute în diferite contexte și locuri ale perioadei pascale, dar cartea este, în esența ei, o meditație la textul evanghelic, o lectio divina așezată în context liturgic. Prin urmare, aș îndrăzni să așez această lucrare în rândul comentariilor și meditațiilor contemporane la Sfânta Scriptură, care „caută mai ales liniștea inimii, acolo unde cuvântul poate coborî și rodi”. Cartea dă un „refresh” la ceea ce înseamnă predica astăzi, amintind, prin structura ei, de omiliile patristice de odinioară, mai ales cele ale unui mare orator și sfânt al Bisericii, al cărui nume îl și poartă autorul volumului de față, Sf. Ioan Gură de Aur (Hrisostom). Ideea de împrospătare, de înnoire, se regăsește într-una din omiliile autorului la duminica a treia după Paști (Prospețimea harului și refresh duhovnicesc), când afirmă că „Hristos, prin învierea Sa, a înnoit cu adevărat firea omenească, a dat un refresh fundamental la ceea ce înseamnă relația lui Dumnezeu cu omul și a omului cu Dumnezeu”. Pr. conf. univ. dr. Cezar-Paul Hârlăoanu